| Lorcho transparente |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Acanthopterygii |
| Orde: | Perciformes |
| Familia: | Gobiidae |
| Xénero: | ***Aphia***Risso, 1827 |
| Especie: | *A. minuta* |

 |
| Nome binomial |
| *Aphia minuta*Risso, 1810 |

O **lorcho transparente** (***Aphia minuta***) é unha especie de peixe, a única do xénero ***Aphia***, da familia dos Gobiidae da orde dos Perciformes.

Historia
--------

Na Idade Media de Italia, en Xénova era un prato tradicional da súa cociña e chamaban a esta especie *zanchette*, e toda a costa mediterránea tiña naquela época intercambios comerciais con esta cidade mercantil.

Os antigos gregos e latinos chamábanlle *apua*, distinguían ben esta especie dos individuos novos de sardiña e bocareu. Pola súa transparencia e aspecto inmaturo dos adultos, tanto Aristóteles na antiga Grecia como Plinio o Vello na antiga Roma coincidían en que o lorcho transparente non se reproducía senón que nacían por xeración espontánea, como dicía Plinio "a partir da *espuma de mar*"

Anatomía
--------

É un peixe de tamaño moi pequeno e de aspecto delicado, a lonxitude máxima descrita foi un macho que tiña 7,9 cm, pero alcanzan a madurez sexual con menos de 4 cm de lonxitude. Non adoitan vivir máis dun ano.

Ten de 4 a 6 espiñas na longa aleta dorsal xunto a máis de cen raios brandos, máis unha espiña na aleta anal. É moi característico que o seu pequeno corpo é case transparente, de tonalidade de cor máis ou menos avermellada, cunha fila de cromatóforos situados entre a base das aletas medianas e a cabeza.

Posúen dimorfismo sexual, de maneira que os machos teñen as aletas tanto dorsal como anal moito máis longas que as femias.

Hábitat e distribución
----------------------

Vive en augas mariñas e salobres, nun ambiente peláxico-nerítico da plataforma costeira e en estuarios, onde é oceanódromo en bancos de moitos individuos, a profundidades comprendidas entre os 5 e os 80 metros. Prefire as augas subtropicais, nun rango de temperatura óptimo entre 13 e 16 °C.

Distribúese por todo o mar Mediterráneo, incluído o mar Negro e o mar de Azov, e polo nordeste do océano Atlántico desde Noruega até Marrocos.

Pasa o tempo cerca do fondo mariño, sobre a area, o barro ou a vexetación mergullada, onde se alimenta de zooplancto, especialmente de moluscos copépodos, larvas de cirrípedes e mícidos.

Reprodución
-----------

Reprodúcese no verán, cando migra a augas máis profundas para desovar no interior de cunchas de bivalvos baleiras. Unha vez postos uns ovos en forma de pera, os adultos morren inmediatamente despois.

Pesca
-----

Tradicionalmente foi un peixe cunha grande importancia comercial, pois é considerado unha exquisitez e alcanza un prezo moi alto no mercado. Isto levouno á práctica extinción no sur de España onde o seu consumo era máis tradicional e onde está prohibida a súa pesca e comercialización desde o ano 1988. Segue existindo noutras partes de Europa.

Están facendo estudos para o seu cultivo en piscifactorías, para ser viable tecnicamente e pechar o ciclo reprodutivo en catividade.

Gastronomía
-----------

Hai varias especies de peixes miúdos que se usan en España como peixe frito. As tres especies máis importantes son:

* *Atherina boyeri*
* *Gymnammodytes cicerelus*
* E, *Aphia minuta*, o lorcho transparente. Todos son moi populares na costa Mediterránea e Baleares.

Mentres que noutros peixes se desbota a cabeza e vísceras, este cómese todo. Debido á súa escaseza ou prohibición de consumo en moitas zonas, ofrécese a especie *Salanx acuticeps* de orixe asiática como substituto. Nas Illas Baleares consómese un peixe de tamaño parecido pero doutra especie, o *Gymnammodytes cicerelus*.

A forma máis tradicional de cociñalos na costa mediterránea española é enfariñándoos en fariña e fritiíndoos a poucos, moi pouco tempo, en aceite moi quente. Esta fritura parece ser a forma na que tradicionalmente se consumía este peixe na antiga Roma.

Notas
-----

1. 1 2 3  Reina Hervás, J.A. e López Jaime, J.A. 2005. "El chanquete (*Aphia minuta*). Antecedentes, biología y cultivo experimental en Málaga". Aula del Mar de Málaga.
2. ↑  Arruda, L.M. J.N. Azevedo e A.I. Neto, 1993. "Abundance, age-structure and growth, and reproduction of gobies (Pisces: Gobiidae) in the Ria de Aviero Lagoon (Portugal)". *Estuar. Coastal Shelf Sci.* **37**:509-523.
3. 1 2 3  Maugé, L.A. 1986. "Gobiidae." p.358-388. En J. Daget, J.-P. Gosse e D.F.E. Thys van den Audenaerde (eds.) "Check-list of the freshwater fishes of Africa (CLOFFA)". ISNB, Brussels; MRAC, Tervuren; e ORSTOM, París. Vol. 2.
4. ↑  Whitehead, P.J.P. M.-L. Bauchot, J.-C. Hureau, J. Nielsen e E. Tortonese (eds.), 1986. "Fishes of the North-eastern Atlantic and the Mediterranean". *UNESCO, París*. Vols. I-III:1473 p.
5. 1 2  Muus, B.J. e J.G. Nielsen, 1999. "Sea fish. Scandinavian Fishing Year Book", Hedehusene, Dinamarca. 340 p.
6. ↑  Riede, K. 2004. "Global register of migratory species - from global to regional scales. Final Report of the R&D-Projekt 808 05 081". *Federal Agency for Nature Conservation*, Bonn, Alemania. 329 p.
7. 1 2  Iglesias, M. e B. Morales-Nin, 2001. "Life cycle of the pelagic goby *Aphia minuta* (Pisces: Gobiidae)". *Sci. Mar.* **65**(3):183-192.
8. ↑  Miller, P.J. 1986. "Gobiidae". p. 1019-1085. En P.J.P. Whitehead, M.-L. Bauchot, J.-C. Hureau, J. Nielsen e E. Tortonese (eds.) "Fishes of the North-eastern Atlantic and the Mediterranean". Volume 3. UNESCO, París.
9. ↑  Sumaila, U.R. A.D. Marsden, R. Watson e D. Pauly, 2007. "A global ex-vessel fish price database: construction and applications". *J. Bioeconomics* **9**:39-51.

### Bibliografía

* Nelson, J.S. (1994). *Fishes of the world* (en inglés) (3ª ed.). Nova York: John Wiley & Sons, Inc. pp. 600.

### Ligazóns externas

* Froese, Rainer; Pauly, Daniel, eds. (abril de 2012). "*Aphia minuta*". *FishBase* (en inglés).

|  |  |
| --- | --- |
|  | Wikimedia Commons ten máis contidos multimedia na categoría:  ***Aphia minuta*** |

|  |  |
| --- | --- |
|  | Wikispecies posúe unha páxina sobre:  ***Aphia*** |

|  |  |
| --- | --- |
| Control de autoridades | 
* Wd: Q1811730
* GEC: 0151475
* MAG: 2780311327

 |

|  |  |
| --- | --- |
| Identificadores taxonómicos | 
* ADW: Aphia
* DORIS: 1839
* Dyntaxa: 206156
* EOL: 222608
* EUNIS: 123999
* FishBase: 39
* GBIF: 2378526
* iNaturalist: 344754
* IRMNG: 10154961
* ITIS: 172033
* IUCN: 18159121
* NBN: NBNSYS0000173884
* NCBI: 441899
* Soortenregister: 138560
* TAXREF: 70198
* WoRMS: 126868

 |